Uitspraak later vandag oor Roets se vlag-twietErnst Roets buite die hof. Uitspraak word later vandag in die gelykheidshof in Johannesburg verwag, waar AfriForum se hoof van beleid en aksie, Ernst Roets, op ŉ aanklag van minagting van die hof teregstaan. Die Nelson Mandela-stigting het ŉ klag teen hom aanhangig gemaak, nadat Roets vroeër ŉ foto van die ou landsvlag op sosiale media geplaas het, kort nadat die gelykheidshof beslis het die vertoon daarvan – in sekere kontekste – kom neer op haatspraak. “Het ek nou net haatspraak gepleeg?” het Roets se inskrywing saam met die foto op Twitter gelui. Die NMS het die hof versoek om Roets tronkstraf op te lê. “Die NMS voer aan dat hulle dié saak dryf om versoening te bevorder. Tog eis hulle nou dat ŉ burgerregteaktivis in die tronk gestop moet word oor ŉ twiet,” het Roets gesê. “Dié gedrag is nader aan fascisme as aan versoening. Daar is baie krisisse en pyn in hierdie land. Die NMS kies egter om dit te ignoreer en hom eerder op die onderdrukking van burgerlike vryhede toe te spits – boonop kwansuis in die naam van Nelson Mandela.” Roets se verweer is dat hy bloot ŉ akademiese vraag as doktorale student gestel het. Die stigting glo egter dat die plasing onder die voorwendsel van akademiese debat gemaak is. Die klag is teen Roets én AfriForum aanhangig gemaak.